 **Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Suceava** |

**RAPORT**

**privind starea mediului în judeţul Suceava în luna octombrie 2017**

1. **AER**

În luna octombrie monitorizarea calităţii aerului a fost efectuată în cele 4 staţii aparţinând Reţelei Naţionale de Monitorizare a Calităţii Aerului (fig.1.1).

* **Staţia de fond urban SV1** (amplasată în municipiul Suceava, la Colegiul Naţional Mihai Eminescu) destinată evaluării influenţei generale a activităţilor umane asupra calităţii de fond a aerului. Poluanţii monitorizaţi în luna de raportare sunt: dioxid de sulf (SO2),oxizi de azot (NOx),monoxid de carbon (CO), ozon (O3),benzen(C6H6), toluen, etilbenzen, o-, m-, p-xileni, pulberi în suspensie (PM2,5) – gravimetric, pulberi în suspensie (PM10) – gravimetric și automat precum și parametrii meteo (direcţia şi viteza vântului, temperatura, umiditate relativă, presiune, radiaţia solară, precipitaţii).
* **Staţia de tip industrial SV2** (amplasată în municipiul Suceava, Grădiniţa nr. 12 din cartierul Cuza Vodă) – evaluează influenţa activităţii industriale asupra calităţii aerului. Poluanţii monitorizaţi în luna de raportare sunt: dioxid de sulf (SO2), oxizi de azot (NOx),monoxid de carbon (CO), ozon (O3), pulberi în suspensie (PM10) – gravimetric și automat precum și parametrii meteo (direcţia şi viteza vântului, temperatura, umiditate relativă, presiune, radiaţia solară, precipitaţii).
* **Staţia de tip trafic SV3** (amplasată în oraşul Siret, str. Alexandru cel Bun f.n.) destinată evaluării influenţei traficului de pe E85 asupra calităţii aerului, fiind amplasată în imediata vecinătate a acestei artere de trafic care străbate oraşul spre vama Siret. Poluanţii monitorizaţi în luna de raportare sunt oxizi de azot (NOx), alături de parametrii meteo (direcţia şi viteza vântului, temperatura, umiditate relativă, precipitaţii).
* **Staţia de fond EM3** (com. Poiana Stampei) destinată evaluării nivelului de fond regional al concentraţiilor de poluanţi atmosferici, staţia fiind relativ îndepărtată faţă de surse locale de emisii. Poluanţii monitorizaţi în luna de raportare sunt: dioxid de sulf (SO2),oxizi de azot (NOx),monoxid de carbon (CO), ozon (O3),pulberi în suspensie (PM10) automat, precum și parametrii meteo (direcţia şi viteza vântului, temperatura, umiditate relativă, presiune, precipitaţii).

|  |  |
| --- | --- |
|  | **Legendă**:**CJ-5****CJ-2****SV-1**: Suceava, str. Mărăşeşti nr. 57, la Colegiul Naţional „Mihai Eminescu”**SV-2**: Suceava, str. Tineretului f.n (cartier Cuza Vodă), la Grădiniţa nr. 12 “Ţăndărică” **SV3**: Siret, str. Alexandru cel Bun f.n.**EM-3**: Poiana Stampei, lângă staţia meteo a INM. |

Fig.1.1. Amplasarea staţiilor automate de monitorizare a calităţii aerului din jud. Suceava

aparţinând RNMCA

Pentru fiecare dintre poluanţii monitorizaţi, prin **Legea nr. 104/2011 privind calitatea aerului înconjurăto**r, sunt reglementate valori limită, valori ţintă, praguri de informare a publicului şi praguri de alertă precum şi obiective de calitate a datelor.

|  |
| --- |
| *În raport sunt prezentate doar datele care respectă criteriile de calitate conform Legii nr. 104/2011. Din motive tehnice, nu a fost posibilă obţinerea de capturi de date de minim 75% pentru toţi poluanţii pe care staţiile sunt echipate să îi monitorizeze.* *Datele au fost validate local dar nu au fost încă certificate la nivel naţional, având un caracter provizoriu. După certificarea datelor de către CECA – ANPM, se vor realiza eventualele modificări necesare.* |

***1.1. Dioxid de azot (NO2)***

Fig 1.1.1. Concentraţii maxime orare de NO2 înregistrate în luna octombrie 2017

la staţiile aparţinând RNMCA din judeţul Suceava

 Concluzii: din fig. 1.1.1 se constată că, în luna octombrie 2017, concentraţiile medii orare de **NO2** s-au încadrat **sub valoarea limită orară pentru protecţia sănătăţii umane** *(****200******µg/m3****, a nu se depăşi de mai mult de 18 de ori într-un an calendaristic)*. Nicio valoare nu a depăşit în 2017 această limită, în nicio staţie de monitorizare.

***1.2. Dioxid de sulf (SO2)***

Din motive tehnice, în staţia SV3 nu s-au obţinut date în luna octombrie 2017 pentru acest poluant.

Fig 1.2.1. Concentraţii maxime orare de SO2 înregistrate în luna octombrie 2017

la staţiile aparţinând RNMCA din judeţul Suceava

Fig 1.2.2. Concentraţii maxime zilnice de SO2 înregistrate în luna octombrie 2017

la staţiile aparţinând RNMCA din judeţul Suceava

 Concluzii: din fig. 1.2.1 şi 1.2.2 se constată că, în luna octombrie 2017, concentraţiile de **SO2** s-au situat **mult sub** **valoarea limită orară** *(****350 µg/m3****, a nu se depăşi de mai mult de 24 de ori într-un an calendaristic)* şi **sub valoarea limită zilnică** *(****125 µg/m3****, a nu se depăşi de mai mult de 3 de ori într-un an calendaristic)* **pentru protecţia sănătăţii umane**.

***1.3. Ozon (O3)***

Ozonul este un poluant secundar care se formează din precursori (NOx, COV). În atmosferă au loc reacţii fotochimice complexe, în lanţ, de formare şi distrugere a ozonului, în funcţie de condiţiile meteorologice şi prezenţa precursorilor.

Condiţiile meteorologice favorizante pentru formarea ozonului din precursori sunt: durata şi intensitatea mare de strălucire a soarelui, cer senin, lipsa precipitaţiilor, temperaturi ridicate, inversiile termice. În consecinţă, cele mai mari valori ale ozonului din atmosfera joasă se înregistrează de regulă în anotimpurile primăvară-vară, în special în aprilie-mai, la orele după-amiezii, în timp ce în anotimpul rece valorile sunt cele mai mici din an.

Ozonul troposferic mai poate proveni şi din transferul unor mici cantităţi de ozon dinspre stratosferă spre troposferă, în anumite situaţii de circulaţie a maselor de aer la macroscară, dar şi din transportul transfrontalier de ozon sau de precursori ai săi.

Fig 1.3.1. Concentraţii maxime orare de O3 înregistrate în luna octombrie 2017

la staţiile aparţinând RNMCA din judeţul Suceava

Fig 1.3.2. Concentraţii maxime zilnice ale mediilor de 8 ore de O3 înregistrate în luna octombrie 2017

la staţiile aparţinând RNMCA din judeţul Suceava

Concluzii:

- concentraţiile orare de ozon s-au situat mult **sub pragul de informare a publicului** (***180 µg/m3***) şi **sub pragul de alertă** (***240 µg/m3***) – vezi fig. 1.3.1;

- **nu** s-a înregistrat **nicio depăşire a valorii ţintă pentru protecţia sănătăţii umane** pentru ozon (***120 µg/m3****, a nu se depăşi de mai mult de 25 de ori într-un an calendaristic, mediat pe 3 ani*) – vezi fig. 1.3.2. În 2017 nicio valoare nu a depăşit această valoare ţintă, în nicio staţie.

***1.4. Monoxid de carbon (CO)***

Din motive tehnice, în staţia SV3 nu s-au obţinut date în luna octombrie 2017 pentru acest poluant.

Fig 1.4.1. Concentraţii maxime zilnice ale mediilor de 8 ore de CO înregistrate în luna octombrie 2017

la staţiile aparţinând RNMCA din judeţul Suceava

Concluzii: din fig. 1.4.1 se constată că în luna octombrie 2017 valorile maxime zilnice ale mediilor de 8 ore la CO s-au încadrat mult **sub valoarea limită zilnică pentru protecţia sănătăţii umane**(***10 mg/m3***), în toate staţiile de monitorizare din judeţ.

***1.5. Benzen (C6H6)***

Indicatorul benzen, alături de alţi compuşi organici volatili: toluen, etilbenzen, o-, m- şi p-xileni, a fost monitorizat în luna octombrie 2017 în staţia SV1. Aceşti poluanţi rezultă din traficul rutier, arderea combustibililor în instalaţiile de ardere centralizate şi individuale, depozitarea şi manipularea carburanţilor, utilizarea de solvenţi organici în diferite activităţi industriale.

Dintre poluanţii organici monitorizaţi, prin Legea nr. 104/2011 privind calitatea aerului înconjurător doar pentru benzen este reglementată o **valoare limită** **pentru protecţia sănătăţii umane**(***5 µg/m3***), pentru **media anuală**. Concentraţia medie pe luna octombrie 2017 la staţia SV1 a fost de **1,68 µg/m3**.

***1.6. Pulberi în suspensie fracţia PM10 şi PM2,5***

În luna octombrie 2017 pulberile PM10 au fost monitorizate prin metoda gravimetrică (de referinţă), doar în staţiile SV1 şi SV2. În staţia SV1 s-au monitorizat de asemenea şi pulberile PM2,5, tot prin metoda gravimetrică (de referinţă).

Fig. 1.6.1. Evoluţia concentraţiilor medii zilnice la pulberi PM10 determinate gravimetric

 în luna octombrie 2017, la staţiile aparţinând RNMCA din judeţul Suceava

Fig. 1.6.2. Numărul cumulat de valori mai mari decât VL zilnică la PM10 (gravimetric)

înregistrate în anul 2017, la staţiile aparţinând RNMCA din judeţul Suceava

Concluzii:

- la PM10 în luna octombrie 2017 **s-a înregistrat o depăşire a valorii limită zilnice** pentru protecţia sănătăţii umane(***50 µg/m3****, a nu se depăşi de peste 35 de ori într-un an calendaristic*) în stația **SV1** şi **3 depăşiri** în stația **SV2** din mun. Suceava – vezi fig. 1.6.1.

- cumulat, la staţia de tip industrial SV2, în acest an s-au înregistrat 18 valori mai mari decât VL zilnică iar la staţia SV1 doar una (vezi fig. 1.6.2), până la finele lunii octombrie 2017 nefiind depăşită deci VL zilnică în niciuna din staţii (sub nr. maxim admis de 35 de depăşiri).

Pentru pulberile fracţia **PM2,5**, legea nr. 104/2011 stabileşte o **valoare limită anuală** de **25 µg/m3**, valabilă de la 1 ianuarie 2015. Valoarea medie pe luna octombrie 2017 la pulberile PM2,5 monitorizate la staţia SV1 de fond urban din mun. Suceava a fost de **15,4 µg/m3**.

**2.** **RADIOACTIVITATEA MEDIULUI**

Radioactivitatea naturală se datorează prezenţei în mediu a substanţelor radioactive de origine terestră, existente în mod natural din cele mai vechi timpuri, la care se adaugă radiaţia cosmică.

Programele de supraveghere a radioactivităţii mediului de către Staţia de Supraveghere a Radioactivităţii Mediului (SSRM) din cadrul A.P.M. Suceava, procedurile metodologice şi instrucţiunile de lucru sunt stabilite de Laboratorul Naţional de Radioactivitate a Mediului din cadrul A.N.P.M., conform *Ordinului M.M.P. nr. 1978/2010 de aprobare a Regulamentului de organizare şi funcţionare a Reţelei Naţionale de Supraveghere a Radioactivităţii Mediului*.

S.S.R.M. Suceava derulează un **program** **standard** de 11 ore/zi, de recoltare şi măsurări privind radioactivitatea mediului (activitatea beta globală la aerosoli, depuneri atmosferice, apă de suprafaţă, vegetaţie spontană, sol necultivat şi măsurarea debitului de doză gamma ambientală), conceput astfel încât să asigure decelarea variaţiilor în nivelele de radioactivitate datorate fluctuaţiilor fondului natural, de creşterile asociate unor posibile evenimente cu impact radiologic.

Conform *Ordinului M.M.P. nr. 1978/2010,* S.S.R.M. Suceava derulează şi un **program special** de supraveghere a radioactivităţii mediului în zonele cu fondul natural modificat antropic din judeţ, aprobat anual,cu prelevări de probe (ape de suprafaţă şi subterane, sol, vegetaţie, sediment de râu) şi măsurători alfa şi beta globale, trimestriale, semestriale sau anuale.

***2.1. Debitul dozei gamma în aer***

Nivelul debitului dozei gamma absorbite în aer este monitorizat continuu, prin valori medii orare, în staţia automată de doză gamma din aer, amplasată la sediul A.P.M. Suceava.

Fig. 2.1.1. Debitul dozei gamma în aer (µSv/h) - medii şi maxime în luna octombrie 2017,

comparativ cu luna septembrie 2017

***Notă: limita de avertizare*** *pentru debitul dozei gama absorbite este de de* ***1 μSv/h*** *(conform O.M. nr. 1978/2010).*

Din fig. 2.1.1 se observă că valoarea medie lunară a debitului dozei gamma este egală cu cea din luna anterioară.

***2.2. Aerosoli atmosferici***

S.S.R.M. realizează 2 prelevări pe zi ale aerosolilor atmosferici, fiecare cu durata de 5 ore, efectuând măsurători beta globale astfel: imediat după prelevare (măsurători imediate), după 25 ore de la încetarea prelevării (determinare Rn şi Tn) şi după 5 zile (măsurători întârziate).

**2.2.1.** Activități beta globale ale aerosolilor atmosferici, măsurători imediate

Fig. 2.2.1.1. Aerosoli atmosferici, activităţi specifice beta globale **imediate** *–*

valori medii şi maxime în luna octombrie 2017, comparativ cu luna septembrie 2017

|  |  |
| --- | --- |
|   |  |
| *a. Aspiraţia de noapte 03:00 – 08:00* | *b. Aspiraţia de zi 09:00 -14:00* |

***Notă:******limita de avertizare*** *pentru aerosolii atmosferici prin analiza beta globală* ***imediată*** *este de* ***50 Bq/m3****(conform O.M. nr. 1978/2010).*

Toate valorile activităţii beta globale imediate a aerosolilor de noapte şi de zi s-au situat în limitele fondului natural. Valorile medii lunare au variat în limite normale faţă de cele din luna anterioară, pentru ambele prelevări (vezi fig. 2.2.1.1 a şi b).

**2.2.2.** Activități specifice ale Radonului şi Toronului

Activitatea specifică a Radonului şi Toronului este determinată indirect, prin măsurarea beta globală a filtrelor pe care s-au aspirat aerosolii atmosferici, după 25 ore de la încetarea prelevării.

Radonul (Rn-222) şi Toronul (Rn-220) sunt produşi de filiaţie ai U-238 şi Th-232, aflaţi în stare gazoasă. Ei ajung în atmosferă, în urma exhalaţiei din sol şi roci, unde sunt supuşi fenomenelor de dispersie. Concentraţiile de Rn-222 şi Rn-220 în atmosferă variază sezonier, depinzând de condiţiile meteorologice, care influenţează atât viteza de emanaţie a gazelor din sol, cât şi diluţia/dispersia acestora în atmosferă.

Dispersia Radonului şi Toronului în atmosferă este puternic influenţată de variaţia diurnă a curenţilor de aer. Astfel, cele mai mari concentraţii în atmosferă se înregistrează în perioada de noapte, în intervalul de aspiraţie 03°°-08°°, valorile maxime fiind atinse spre dimineaţă, când apare o perioadă de acalmie a curenţilor de aer. Odată cu creşterea temperaturii, pe timpul zilei, apar curenţii de convecţie, care contribuie la dispersia Radonului şi Toronului acumulat peste noapte în păturile inferioare ale atmosferei.

Fig. 2.2.2.1. Activităţi specifice ale Radonului (**Rn-222**) în atmosfera liberă

- valori medii şi maxime în luna octombrie 2017, comparativ cu luna septembrie 2017

|  |  |
| --- | --- |
|  |  |
| *a. Aspiraţia de noapte 03:00 – 08:00* | *b. Aspiraţia de zi 09:00-14:00* |

Fig. 2.2.2.2. Activităţi specifice ale Toronului (**Rn-220**) în atmosfera liberă

- medii lunare şi maxime zilnice în luna octombrie 2017, comparativ cu luna septembrie 2017

|  |  |
| --- | --- |
|  |  |
| *a. Aspiraţia de noapte 03:00 – 08:00* | *b. Aspiraţia de zi 09:00-14:00* |

Analizând fig. 2.2.2.1 şi 2.2.2.2 comparativ cu fig. 2.2.1.1, se observă că variabilitatea inter-lunară a Radonului şi Toronului, atât pe timp de zi, cât şi de noapte, este apropiată de cea a activităţii beta globale imediate a aerosolilor. Aceasta confirmă faptul că radioactivitatea atmosferei a fost dată în principal de descendenţii Radonului şi Toronului, aşa cum se întâmplă în condiţii normale.

**2.2.3.** Activități beta globale ale aerosolilor atmosferici, măsurători întârziate

Fig. 2.2.3.1. Aerosoli atmosferici, activităţi specifice beta globale **întârziate**(la 5 zile)

- valori medii şi maxime în luna octombrie 2017, comparativ cu luna septembrie 2017

|  |  |
| --- | --- |
|  |  |
| *a. Aspiraţia de noapte 03:00 – 08:00* | *b. Aspiraţia de zi 09:00-14:00* |

***Notă****: Pentru cazurile în care valoarea măsurată a fost sub valoarea minim detectabilă a aparatului, în calculul mediei s-a utilizat valoarea minim detectabilă (limita de detecţie).*

Radioactivitatea beta globală întârziată, artificială, a aerosolilor de zi şi de noapte este nesemnificativă comparativ cu cea imediată (valorile măsurate se exprimă în **mBq/m3**, faţă de valorile imediate, care se exprimă în **Bq/m3** - vezi şi fig. 2.2.1.1). Valorile medii lunare, pentru ambele aspiraţii, au variat în limite normale faţă de cele din luna anterioară, fiind însă înregistrată o valoare a activităţii beta globale întârziate la aerosolul de noapte (prelevat în intervalul orar 3-8) din data de 01.10.2017, care a fost atipic de mare faţă de valorile uzual măsurate la aerosoli (de 105,5 mBq/mc). Valori mărite s-au înregistrat la finele lunii septembrie şi începutul lunii octombrie în mai multe SSRM din ţară şi din Europa, ca urmare a faptului că în acea perioadă, în atmosferă s-a găsit radionuclidul artificial **Ru-106**, **la nivel de urme**, cauza fiind încă neclară. Prezenţa acestui izotop radioactiv doar la nivel de urme este motivul pentru care nu s-a detectat nicio creştere în analizele beta globale imediate (vezi fig. 2.2.1.1), iar creşterea menţionată a activităţii beta globale întârziate a aerosolilor nu a fost de natură să pună în pericol sănătatea umană.

***2.3. Depuneri atmosferice totale*** *(uscate şi umede – precipitaţii)*

S.S.R.M. prelevează zilnic şi măsoară imediat şi întârziat (la 5 zile), probe de depuneri atmosferice (pulberi sedimentabile şi precipitaţii), din punctul Sediu A.P.M. Suceava.

Fig. 2.3.1. Depuneri atmosferice, activităţi specifice beta globale **imediate** şi **întârziate** (la 5 zile)

 - medii lunare şi maxime zilnice în luna octombrie 2017, comparativ cu luna septembrie 2017

|  |  |
| --- | --- |
|  |  |
| *a. Măsurători imediate*  | *b. Măsurători întârziate (la 5 zile)* |

***Note****:*

*1.* ***Limita de avertizare*** *pentru depunerile atmosferice totale (umede şi uscate) prin analiza beta globală* ***imediată*** *este de* ***1000 Bq/m2zi*** *(conform O.M. nr. 1978/2010).*

*2. În cazurile în care valoarea zilnică măsurată a fost sub valoarea minim detectabilă a aparatului, în calculul mediei s-a utilizat valoarea minim detectabilă (limita de detecţie).*

Din fig. 2.3.1 se observă că valorile medii ale activităţii beta globale măsurate imediat şi întârziat la depunerile atmosferice au variat în limitele fondului natural în raport cu cele din luna anterioară.

***2.4. Radioactivitatea apelor***

**2.4.1.** Program standard

Laboratorul de radioactivitate prelevează zilnic şi măsoară imediat şi întârziat (la 5 zile), probe de apă de suprafaţă prelevate din **râul Suceava**, din secţiunea pod Burdujeni.

Fig. 2.4.1.1. Apă brută (râu Suceava - Burdujeni), activităţi specifice beta globaleimediate şi întârziate

- medii lunare şi maxime zilnice în luna octombrie 2017, comparativ cu luna septembrie 2017

|  |  |
| --- | --- |
|  |  |
| *a. Măsurători imediate* | *b. Măsurători întârziate (la 5 zile)* |

***Note****:*

*1.* ***Limita de avertizare*** *pentru apa de suprafaţă prin analiza beta globală* ***imediată*** *este de* ***5000 Bq/m3****(conform O.M. nr. 1978/2010)*

*2. Pentru cazurile în care valoarea măsurată a fost sub valoarea minim detectabilă a aparatului, în calculul mediei s-a utilizat valoarea minim detectabilă (limita de detecţie).*

Din fig. 2.4.1.1. se constată că valorile medii lunare ale activităţii beta globale imediate şi întârziate a apei râului Suceava în luna octombrie 2017 au variat în limitele fondului natural în raport cu cele din septembrie 2017.

**2.4.2.**Program special

 În luna octombrie 2017 s-a prelevat şi măsurat o probă de apă freatică. Din fig. 2.4.2.1 se observă că valorile beta globale măsurate în trimestrul IV 2017 au fost comparabile cu cele obţinute în trimestrele anterioare, în acelaşi punct.

 Fig. 2.4.2.2. Apă freatică – activităţi beta globale la probe trimestriale

– măsurători la 5 zile de la prelevare

***2.5. Radioactivitatea solului***

**2.5.1.** Program standard

În cadrul programului standard de supraveghere a radioactivităţii mediului, SSRM Suceava prelevează săptămânal probe de sol necultivat din punctul Sediu A.P.M. Suceava, pe care le măsoară beta global întârziat (la 5 zile).

Media lunară a valorilor măsurate a variat în limite normale faţă de cea din luna anterioară, aşa cum se constată din fig. 2.5.1.1.

Fig. 2.5.1.1. Sol necultivat mun. Suceava - activităţi specifice beta globale întârziate

în luna octombrie 2017, comparativ cu luna septembrie 2017

***2.6. Radioactivitatea vegetaţiei***

**2.6.1.** Program standard

SSRM prelevează săptămânal şi măsoară întârziat (la 5 zile), probe de vegetaţie spontană (iarbă) din punctul Sediu A.P.M. Suceava, doar în perioada aprilie-octombrie.

 Valorile măsurate la probele prelevate în luna octombrie 2017 s-au încadrat în limitele normale de variaţie ale fondului natural, comparativ cu luna anterioară.

Fig. 2.6.1.1. Vegetaţie spontană mun. Suceava - activităţi specifice beta globale întârziate

în luna octombrie 2017, comparativ cu luna septembrie 2017

**3. NIVEL DE ZGOMOT URBAN**

*STAS 10009/2017* „*Acustica. Limite admisibile ale nivelului de zgomot din mediul ambiant”* reglementează **limite admisibile** ale nivelului de zgomot diferenţiate pe zone şi spaţii funcţionale şi pe tipuri de străzi, şi anume:

* nivelul de zgomot exterior (măsurat la bordura trotuarului) provenit **din traficul rutier** (pentru 4 categorii tehnice de străzi şi pentru pasaje rutiere subterane);
* nivelul de zgomot **la** **limita unor zone funcţionale**;
* nivelul de zgomot **la** **limita unor spaţii funcţionale**;
* nivelul de zgomot **în interiorul unor spaţii funcţionale**.

Parametrii pentru care s-au stabilit aceste limite sunt:

* Nivel de presiune acustică continuu echivalent ponderat A, **LAeqT** (dB);
* Nivel de presiune acustică ponderat în frecvenţă A şi ponderat în timp F, depăşit în 10% din timpul T, **LAF10T** (dB)(doar pentru străzi).

APM Suceava monitorizează nivelul de zgomot exterior în principalele localităţi urbane ale judeţului, în principal zgomotul provenit **din traficul rutier** şi din **interiorul parcurilor**, în zone care pot prezenta riscuri de expunere a populaţiei la niveluri crescute de zgomot exterior.

În luna octombrie 2017, din planul anual de monitorizare a nivelului de zgomot în mediul urban, s-au efectuat 25 măsurători, rezultatele fiind prezentate în tabelul 3.1.

| **Tip punct monitorizare cf. STAS 10009/2017** | **Localitate** | **Punct de monitorizare** | **Nr. măs. 2017** | **Nivel presiune acustică continuu echivalent ponderat A,** **LAeqT (dB)** | **Nivel presiune acustică ponderat în frecvenţă A şi ponderat în timp F, depăşit în 10% din timpul T, LAF10T (dB)** |
| --- | --- | --- | --- | --- | --- |
|  **LAeqT măs.** | **LAeqT admis** | **Nr depăşiri****2017** | **LAF10T măs.** | **LAF10T admis** | **Nr depăşiri****2017** |
| Stradă de categorie tehnică I magistrală | Suceava | Şc. Gen. nr. 5 „Jean Bart”, Calea Unirii, nr. 54, Burdujeni  | 2 | 69,4 | **75-85** | 0 | 73,5 | **85-95** | 0 |
| Stradă de categorie tehnică I magistrală | Suceava | Calea Unirii, aval intersecţie Mirăuţi | 2 | 74,7 | **75-85** | 0 | 77,9 | **85-95** | 0 |
| Stradă de categorie tehnică I magistrală | Câmpulung Moldovenesc | Calea Bucovinei nr. 56, Colegiul Silvic | 2 | 75,9 | **75-85** | 0 | 74,1 | **85-95** | 0 |
| Stradă de categorie tehnică I magistrală | Gura Humorului | Bd. Bucovinei nr.72-74 | 2 | 73,1 | **75-85** | 0 | 76,0 | **85-95** | 0 |
| Stradă de categorie tehnică I magistrală | Siret  | Str. Alexandru cel Bun, Bl.20 | 2 | 70,4 | **75-85** | 0 | 74,3 | **85-95** | 0 |
| Stradă de categorie tehnică I magistrală | Rădăuţi | Str. Putnei nr. 69 | 2 | 69,2 | **75-85** | 0 | 72,8 | **85-95** | 0 |
| Stradă de categorie tehnică I magistrală | Fălticeni | Str. Sucevei nr 80-82, vis-a vis de colegiul Nicu Gane | 2 | 69,4 | **75-85** | 0 | 72,6 | **85-95** | 0 |
| Stradă de categorie tehnică II, de legătură | Câmpulung Moldovenesc | Str. Gării, Bl.6 | 2 | 69,2 | **70** | 0 | 72,7 | **80** | 0 |
| Stradă de categorie tehnică II, de legătură | Gura Humorului | Str. Mihail Kogălniceanu Bl.7 | 2 | **70,1** | **70** | 1 | 73,5 | **80** | 0 |
| Stradă de categorie tehnică II, de legătură | Rădăuţi | Str. Ion Nistor nr. 2, grădinţa „Sf. Maria” | 2 | 68,2 | **70** | 0 | 71,5 | **80** | 0 |
| Stradă de categorie tehnică II, de legătură | Rădăuţi | Str. General Iacob Zadik, bl. 20, sc. D2 | 2 | 66,5 | **70** | 0 | 70,3 | **80** | 0 |
| Stradă de categorie tehnică II, de legătură | Rădăuţi | Str. Piaţa Unirii, la cca. 200 m de Catedr. Ortodoxă | 2 | 68,6 | **70** | 0 | 72,2 | **80** | 0 |
| Stradă de categorie tehnică II, de legătură | Fălticeni | bd. Revoluţiei nr.8, vis-à-vis magazin “Nada Florilor”  | 2 | 63,7 | **70** | 0 | 67,4 | **80** | 0 |
| Stradă de categorie tehnică II, de legătură | Suceava | Colegiul Naţional Ştefan cel Mare str.V. Alecsandri | 2 | 67,9 | **70** | 0 | 71,3 | **80** | 0 |
| Stradă de categorie tehnică II, de legătură | Suceava | Bd. George Enescu nr.37 | 2 | **71,4** | **70** | 2 | 74,9 | **80** | 0 |
| Stradă de categorie tehnică II, de legătură | Suceava | Str.Corneliu Coposu bl. 9 | 2 | 67,3 | **70** | 0 | 70,6 | **80** | 0 |
| Stradă de categorie tehnică II, de legătură | Suceava | Str.Ştefan cel Mare vis-a vis Tribunal | 2 | **73,2** | **70** | 2 | 76,2 | **80** | 0 |
| Stradă de categorie tehnică II, de legătură | Suceava | Str.Mărăşeşti Şc.Generală nr.3 | 2 | 62,8 | **70** | 0 | 65,8 | **80** | 0 |
| Stradă de categorie tehnică III, de colectare | Suceava | Str. Narciselor în faţă la hotel Bicom | 2 | 64,1 | **65** | 0 | 68,7 | **75** | 0 |
| Parcuri | Câmpulung Moldovenesc | Parc Central str.Trandafirilor | 2 | 49,7 | **60** | 0 | - | - | - |
| Parcuri | Gura Humorului | Parc Central str.Marly | 2 | 52,0 | **60** | 0 | - | - | - |
| Parcuri | Rădăuţi | Parc Central str.Piaţa Unirii | 2 | 55,5 | **60** | 0 | - | - | - |
| Parcuri | Suceava | Parc Central str.Ana Ipătescu | 2 | 58,2 | **60** | 0 | - | - | - |
| Parcuri | Siret | Parc Central str.Laţcu Vodă | 2 | 51,6 | **60** | 0 | - | - | - |
| Parcaje auto | Suceava | Parcare Mag. Bucovina | 2 | **70,4** | **70** | 1 | - | - | - |

Tabel 3.1. Nivel echivalent de zgomot urban – luna octombrie 2017

Din cele 25 de măsurări, au fost constatate mici depăşiri ale limitei admisibile pentru nivelul de presiune acustică continuu echivalent ponderat A, LAeqT pentru 3 străzi de categoria II, de legătură şi parcajul auto din faţa magazinului „Bucovina” din municipiul Suceava (vezi valorile îngroşate din tabel), fără ca celălalt parametru, LAF10T, normat, conform STAS 10009/2017, numai pentru străzile de categorie I-IV, să fie depăşit în punctele respective.

**4. PROTECŢIA NATURII**

Pe teritoriul judeţului Suceava se regăsesc un număr de **28 rezervaţii naturale**:

* **25** declarate prin Legea nr. 5/2000 privind aprobarea Planului de amenajare a teritoriului naţional – secţiunea a III-a – zone protejate;
* **3** declarate prin H.G. nr. 1143/2007 privind instituirea de noi arii protejate.

Pe teritoriul judeţului Suceava se regăsesc şi 10.700 ha din suprafaţa totală de 24.041 ha a Parcului Naţional Călimani.

 La nivelul judeţului Suceava au fost declarate un număr de **24 situri de importanţă comunitară** (SCI), prin O.M. nr. 46/2016 privind instituirea regimului de arie naturală protejată a siturilor de importanţă comunitară ca parte integrantă a reţelei ecologice europene Natura 2000 în România.

APM Suceava deţine custodia a două situri de importanţă comunitară, şi anume ROSCI0081 *Fâneţele seculare Frumoasa* şi ROSCI0082 *Fâneţele seculare Ponoare*. Planurile de management au fost aprobate prin Ordinele MMAP nr.345/2016 şi respectiv nr. 344/2016.

Pe teritoriul judeţului Suceava se regăsesc şi un nr. de **6 situri de protecţie avifaunistică** (SPA), declarate prin H.G. nr. 663/2016 privind instituirea regimului de arie naturală protejată a ariilor de protecţie specială avifaunistică, ca parte integrantă a reţelei ecologice europene Natura 2000 în România. Un număr de 15 situri Natura 2000 a căror domeniu de competenţă în monitorizarea acestora revine APM Suceava au custozi, care asigură buna administrare a acestora, iar 16 situri Natura 2000 au Planuri de management în diferite stadii de aprobare prin ordin de ministru.Ariile naturale protejate de pe teritoriul jud. Suceava sunt într-o stare bună de conservare.

Grădinile zoologice din judeţ sunt Parc Zoologic Rădăuţi şi Menajerie Colţ Zoologic Ilişeşti.

**5. GESTIUNEA DEŞEURILOR ŞI CHIMICALE**

Faptul că în judeţul Suceava nu funcţionează niciun depozit de deşeuri conform, creează mari dificultăţi în ceea ce priveşte managementul deşeurilor municipale. În prezent, deşeurile colectate de serviciile de salubritate sunt stocate temporar în spaţii special amenajate urmând să fie relocate pe depozitele ecologice, când acestea vor deveni funcţionale.

Această situaţie este cauzată de întârzierile înregistrate în punerea în funcțiune a obiectivelor proiectului „*Sistem de Management Integrat al Deşeurilor în judeţul Suceava*”, implementat de Consiliul Judeţean Suceava.

Deşi construcţia depozitului ecologic de la Moara a fost finalizată, acesta nu este operaţional, nefiind încă desemnat operatorul. In ceea ce priveste procedura de autorizare aceasta este în curs de derulare, deoarece Consiliul Judeţean Suceava a depus la APM Suceava documentaţia necesară eliberării autorizaţiei integrate de mediu pentru operarea Centrului de Management Integrat al Deşeurilor Moara, care include depozitul ecologic.

La nivelul judeţului Suceava colectarea selectivă a deşeurilor provenite de la populaţie şi agenţi economici este în curs de implementare, odată cu finalizarea punctelor de colectare selectivă din cadrul proiectului SMID, preconizându-se o creştere a gradului de colectare selectivă.

Fracţiunea biodegradabilă din deşeurile menajere nu este colectată separat, în judeţ nefiind încă amenajate facilităţi pentru compostare. În mediul rural se practică într-o oarecare măsură compostarea individuală, în gospodăriile populaţiei.

Gestionarea deşeurilor periculoase provenite de la populaţie este o problemă încă nerezolvată la nivelul judeţului.

Pentru colectarea deşeurilor de echipamente electrice şi electronice sunt autorizaţi 21 de agenţi economici.

SC AMBRO SA reciclează deşeurile de ambalaje de carton, SC LIDER PLAST SRL reciclează deșeuri de polistiren (inclusiv ambalaje), iar SC EGGER ROMÂNIA SRL şi SC DIASIL SERVICE SRL reciclează deşeuri de ambalaje de lemn.

Pentru *colectarea şi dezmembrarea vehiculelor scoase din uz* sunt autorizaţi 44 de agenţi economici.

Pentru activitatea de colectare *deşeuri de baterii şi acumulatori* sunt autorizate 39 de amplasamente ale unor agenţi economici, patru dintre aceştia fiind autorizaţi şi pentru colectarea bateriilor portabile de mici dimensiuni. Se constată o creştere a numărului de agenţi economici distribuitori de baterii portabile de mici dimensiuni care au amenajat puncte de colectare a acestor deşeuri şi intensificarea campaniilor de informare şi colectare.

Pentru *colectarea uleiurilor uzate,* la nivelul judeţului sunt autorizaţi următorii operatori economici: SC MONDECO SRL, SC ROTMAC-ECO SRL, SC AUTO TEST BUCOVINA SRL, SC RITMIC COM SRL, ALIN FOR YOU, iar SC RUCO SUCEAVA SRL, com. Păltinoasa colectează doar uleiuri şi grăsimi comestibile, cod 20 01 25.

**6. POLUĂRI ACCIDENTALE**

În data de 13.10.2017, ora 1815, domnul Strugariu Cornel a anunţat SGA Suceava că a avut loc o poluare accidentală în jurul orei 18, pe pârâul necodificat, afluent de dreapta al pr. Șcheia, afluent al râului Suceava, cu ape uzate deversate dintr-o conductă de evacuare care face legătura cu un cămin de canalizare din administrarea SC ACET SA Suceava. Conducta de evacuare a fost blocată cu saci de nisip în data de 14.10.2017, începând cu ora 16. SGA Suceava a prelevat probe în 14.10.2017, după remediere avarie, din 4 secțiuni ale pârâului Șcheia și ale râului Suceava. Monitorizarea acestor puncte s-a făcut de către SGA Suceava și în data de 15.10.2017, fenomenul fiind în descreștere.

**DIRECTOR EXECUTIV,**

**Vasile Oșean**